b'\n_START_ARTICLE_\nAzbest\n_START_PARAGRAPH_\nAzbest je skupno ime \xc5\xa1estih naravnih silikatnih mineralov, ki se uporabljajo v komercialne namene zaradi svojih fizikalnih lastnosti. Skupno jim je, da gre za naravna mineralna vlakna, ki so odporna na lu\xc5\xbeila, kisline in visoko temperaturo . Zaradi teh lastnosti so ga v preteklosti v veliki meri uporabljali v industriji in gradbeni\xc5\xa1tvu. Dolgotrajno vdihavanje azbestnih vlaken lahko povzro\xc4\x8di hude bolezni, vklju\xc4\x8dno z malignim plju\xc4\x8dnim rakom, mezoteliomom (prej redka oblika raka, mo\xc4\x8dno povezana z izpostavljenostjo amfibolnem azbestu) in azbestozo (vrsta pnevmokonioze). Dolga izpostavljenost visokim koncentracijam azbestnih vlaken povzro\xc4\x8di zdravstvene te\xc5\xbeave, ki so najbolj pogoste med rudarji azbesta, saj imajo najdalj\xc5\xa1o izpostavljenost do njih. Evropska unija je prepovedala vsakr\xc5\xa1no uporabo azbesta in njegovo pridobivanje, proizvodnjo ter predelavo azbestnih izdelkov._NEWLINE_Azbest je postal zelo priljubljen med proizvajalci in gradbeniki konec 19. stoletja zaradi svoje absorpcije zvoka, povpre\xc4\x8dne natezne trdnosti, negorljivosti, odpornosti na toploto, elektri\xc4\x8dne in kemijske po\xc5\xa1kodbe ter cenovne dostopnosti. Uporabljali so ga za izolacijo parnih cevi, turbin, kotlov, \xc5\xbegalnih pe\xc4\x8di, pe\xc4\x8dic itd. Kadar se azbest uporablja za odpornost proti ognju ali toploti, se vlakna pogosto me\xc5\xa1ajo s cementom (kar rezultira v vlaknatem cementu) ali pa vtkejo v tkanino ali preproge._NEWLINE_Azbestno rudarstvo se je za\xc4\x8delo pred ve\xc4\x8d kot 4000 leti, vendar je postalo obse\xc5\xbeno \xc5\xa1ele konec 19. stoletja. Svetovni vrhunec je doseglo okoli leta 1975, ko se je azbest izkopaval v pribli\xc5\xbeno 25 dr\xc5\xbeavah, danes pa je obseg izkopavanja ve\xc4\x8d kot polovico manj\xc5\xa1i. Dolgo \xc4\x8dasa je bil najve\xc4\x8dji svetovni rudnik azbesta Jeffrey Mine v mestu Asbestos, Quebec .\n_START_SECTION_\nVrste azbesta\n_START_PARAGRAPH_\n\xc5\xa0est mineralov opredeljuje Agencija Zdru\xc5\xbeenih dr\xc5\xbeav za varstvo okolja kot "azbest", delijo pa se v dve skupini, v serpentine in amfibole. V prvo spada krizotil, v drugo pa krokidolit, tremolit, antofilit in aktinolit. Obstaja pomembna razlika med serpentini in amfiboli azbestnih vlaken zaradi razlik v njihovi kemijski sestavi in stopnji njihove nevarnosti za zdravje, \xc4\x8de se vdihavajo. Vendar pa so azbest in vse komercialne oblike azbesta (vklju\xc4\x8dno s krizotilnim azbestom) rakotvorne snovi.\n_START_SECTION_\nSerpentini\n_START_PARAGRAPH_\nSerpentini predstavljajo skupino magnezijevo-\xc5\xbeelezovih plastnatih silikatov ali filosilikatov. Za serpentine so zna\xc4\x8dilna dolga, zvita in na koncih skodrana vlakna. V to skupino sodi krizotil (beli azbest), ki predstavlja preko 90% vsega komercialno uporabljenega azbesta. Krizotilna vlakna so votle elasti\xc4\x8dne, lahko tudi skodrane cevke, ki so zdru\xc5\xbeene v sklade. Njihova dol\xc5\xbeina je obi\xc4\x8dajno manj\xc5\xa1a od 5\xce\xbcm, zanje pa je zna\xc4\x8dilno tudi to, da se vzdol\xc5\xbeno zelo lahko cepijo. Posedajo se hitreje kot amfibolna vlakna, ki ostanejo v zraku (lebdijo) dlje \xc4\x8dasa.\n_START_SECTION_\nAmfiboli\n_START_PARAGRAPH_\nAmfiboli spadajo v skupino nitastih silikatov, pri katerih se osnovni gradniki (SiO\xe2\x82\x84\xe2\x81\xb4\xe2\x81\xbb) tetraedri povezujejo v dvojne niti. Zato amfiboli obi\xc4\x8dajno nastopajo v obliki ravnih in lomljivih pali\xc4\x8dic ali vlaken. V komercialni uporabi so bili krokidolit (modri azbest), amozit (rjavi azbest) in antofilit. Ostali amfiboli, aktinolit in predvsem tremolit, so pogosto v manj\xc5\xa1ih koli\xc4\x8dinah prime\xc5\xa1ani ostalim vrstam azbesta. Amfibolna vlakna so trdna in ravna ter imajo ve\xc4\x8dji premer kot krizotilna. Zaradi svoje oblike in trdne strukture ostajajo v \xc4\x8dlove\xc5\xa1kem telesu \xc5\xa1e ve\xc4\x8d desetletij po vdihavanju in zato veljajo za nevarnej\xc5\xa1a kot krizotilna vlakna. Najbolj problemati\xc4\x8dna so namre\xc4\x8d tista azbestna vlakna, katerih dol\xc5\xbeina je ve\xc4\x8dja od 5 \xce\xbcm in premer manj\xc5\xa1i od 3 \xce\xbcm, razmerje med dol\xc5\xbeino in premerom pa ve\xc4\x8dje od 3:1.\n_START_SECTION_\nDr\xc5\xbeave, ki izkopavajo azbest\n_START_PARAGRAPH_\nV letu 2009 je bilo po vsem svetu izkopanih 2 milijona ton azbesta. Rusija je najve\xc4\x8dja proizvajalka na svetu s pribli\xc5\xbeno 50-odstotnim dele\xc5\xbeem, sledijo Kitajska (14%), Brazilija (12,5%), Kazahstan (10,5%) in Kanada (9%).\n_START_SECTION_\nPosebni izdelki\n_START_PARAGRAPH_\n]\n_START_SECTION_\nZdravstvene te\xc5\xbeave\n_START_PARAGRAPH_\nZa vse vrste azbestnih vlaken je znano, da povzro\xc4\x8dajo resne nevarnosti za zdravje pri ljudeh. Medtem ko je splo\xc5\xa1no sprejeto, da sta amozit in krokidolit najbolj nevarni vrsti azbestnih vlaken, krizotilni azbest povzro\xc4\x8da tumorje pri \xc5\xbeivalih in je prepoznan kot vzrok za azbestozo in maligni mezoteliom pri \xc4\x8dloveku._NEWLINE_Mezoteliom so opazovali pri ljudeh, ki so bili poklicno izpostavljeni krizotilu, pri dru\xc5\xbeinskih \xc4\x8dlanih tistih, ki so bili poklicno izpostavljeni, in prebivalcih, ki so \xc5\xbeiveli v bli\xc5\xbeini tovarn in rudnikov azbesta. V skladu s pojasnili ameri\xc5\xa1kega onkolo\xc5\xa1kega in\xc5\xa1tituta, "je zgodovina izpostavljenosti azbestu pri delu prisotna pri pribli\xc5\xbeno 70 odstotkov do 80 odstotkov vseh primerov  mezotelioma.  So bili pa ugotovljeni primeri  mezotelioma tudi pri nekaterih posameznikih brez kakr\xc5\xa1ne koli znane izpostavljenosti azbestu "._NEWLINE_Najpogostej\xc5\xa1e bolezni, povezane s kroni\xc4\x8dno izpostavljenostjo azbestu, so: azbestoza in plevralne nepravilnosti (mezoteliom, plju\xc4\x8dni rak). Azbestoza se pojavlja predvsem pri delavcih, ki so bili poklicno izpostavljeni azbestu, in ocenjuje se, da je potrebna dolgoro\xc4\x8dna izpostavljenost in visoka koncentracija za razvoj klini\xc4\x8dnih znakov bolezni. Obdobje latence (inkubacijska doba za ku\xc5\xbeno bolezen, preden se pojavijo simptomi) je dolgo pribli\xc5\xbeno 12 do 20 let._NEWLINE_Raziskave so pokazale tudi pove\xc4\x8dano tveganje za plju\xc4\x8dnega raka med kadilci, ki so izpostavljeni azbestu, v primerjavi z nekadilci._NEWLINE_Izpostavljenosti azbestu postane zdravstveni problem, ko se visoke koncentracije azbestnih vlaken vdihavajo v dalj\xc5\xa1em \xc4\x8dasovnem obdobju. Ljudje, ki zbolijo od vdihavanja azbesta, so pogosto tisti, ki so jim izpostavljeni dan za dnem v slu\xc5\xbebi, kjer so delali neposredno z materialom, ki vsebuje azbest. Ko se izpostavljenost osebe azbestnim vlaknom pove\xc4\x8da, se zaradi izpostavljenosti vi\xc5\xa1jim koncentracijam vlaken in / ali izpostavljenosti dalj\xc5\xa1i \xc4\x8das tveganje osebe za razvoj bolezni pove\xc4\x8duje. Zelo majhna je verjetnost, da bi se bolezen razvila iz enkratne izpostavljenosti na visoki ravni izpostavljenosti oziroma izpostavljenosti ni\xc5\xbeji ravni azbesta v kraj\xc5\xa1em obdobju.'